רחוב מלכי ישראל בבירה: דריסה ודקירה (צילום: גיל יוחנן)

שני פיגועים בירושלים, במקביל כמעט לשני פיגועים ברעננה: שני בני אדם נרצחו לאחר ששני מחבלים עלו לקו 78 בבירה ופתחו באש, בהמשך דקרו כמה נוסעים ברחוב עולי הגרדום בבירה. בפיגוע נפצעו 16 בני אדם, בהם אחד אנוש ושתיים במצב קשה. השוטרים ירו במחבלים, אחד חוסל ואחר נפצע. אדם נוסף נרצח בפיגוע ברחוב מלכי ישראל בבירה. מחבל שנהג ברכב חברת בזק פגע בתחנת אוטובוס, יצא מהרכב עם סכין בידו ופגע באזרחים. פרט להרוג נפצעו שם עוד שלושה בני אדם.

(צילום: אלי מנדלבאום)

(צילום: אלי מנדלבאום)

(צילום: אלי מנדלבאום)

פיגוע ברחוב עולי הגרדום, ירושלים (צילום: שלומי כהן)

תוך דקות ספורות דווח על פיגוע נוסף ברעננה, בצומת בית לווינשטיין, שבו נפצע אדם אחד באורח קשה ושלושה קל בדקירה. אזרחים השתלטו על המחבל במקום. ראש הממשלה יכנס בצהריים את הקבינט המדיני ביטחוני, כדי לדון בדרכי פעולה נוכח גל הטרור.

(צילום: גיל יוחנן)

הזירה במלכי ישראל (צילום: גיל יוחנן)

(צילום: google maps)

לבית החולים שערי צדק פונו שישה נפגעים: אחד במצב קשה מאוד, ושניים במצב קשה, שניים במצב בינוני ואחת במצב קל.

לבית החולים הדסה עין כרם חמישה פצועים בהם שני מחבלים, שמותו של אחד מהם כבר נקבע. המחבל השני במצב קשה. פצוע שהגיע מהזירה בארמון הנציב, מפיגוע האוטובוס, במצב אנוש. פצועה נוספת משם נפצעה בינוני עד קשה, ולא נשקפת סכנה לחייה. מהזירה במלכי ישראל הגיע גבר פצוע במצב בינוני עד קשה.

קרני צדקיהו, היה עד לפיגוע ברחוב מלכי ישראל. הוא סיפר כי המחבל "נכנס בתחנה ואז באופן ספונטני אנשים רצו והייתה התקהלות גדולה. הוצאתי את הנשק שלי ורצתי לכיוון. אבל משום מה, עד שהגעתי כבר הספיקו להגיע לפניי שוטרים וחיילים. שמעתי שיורים בו". עוד דיווח: "לא ראיתי שהוא דקר אותם, ראיתי את הפצועים שכובים על הארץ".

פרמדיק מד"א אהרון אדלר הגיע לזירת הפיגוע, ודיווח על המולה רבה במקום, "נשמעו רעשי ירי. מיד נכנסתי לאוטובוס כדי לחלץ נפגעים".

בהמשך נחסם לתנועה כביש 1 לכיוון מזרח, ממחלף ענבה בעקבות פעילות ביטחונית. המשטרה ביקשה מהנהגים לנסוע בדרכים חלופיות. לאחר שעה קלה נפתח הכביש לתנועה.

את הפיגוע במלכי ישראל בירושלים ביצע תושב מזרח הבירה, עובד בזק. הוא הגיע לתחנה ברכב החברה ואז דרס את עוברי האורח. החברה מיהרה לפרסם הודעה: "בזק מביעה זעזוע עמוק בעקבות הפיגוע בירושלים ברחוב מלכי ישראל, ומפעילותו החבלנית של עובד החברה (שנהרג במהלך הפיגוע). אנו המומים מהמעשה הנפשע, מביעים שאט נפש מהמעשה, כואבים את כאבן העמוק של משפחות ההרוגים ומתפללים להבראתם המהירה של פצועי הפיגוע".

דרס ברכב בזק: המחבל מרחוב מלכי ישראל

מוקדם יותר אירע ברעננה פיגוע דקירה נוסף: מחבל בן 22, תושב מזרח ירושלים המחזיק בתעודת זהות כחולה, הגיע לרחוב אחוזה בעיר ודקר גבר בתחנת אוטובוס. הגבר נפצע תוך כדי מאבק עם מחבל ואזרחים שהיו במקום היכו את המחבל והשתלטו עליו עד להגעת כוחות המשטרה.





זירת הפיגוע ברעננה (צילום: עידו ארז)

(צילום: עידו ארז)

(צילום: עידו ארז)

אחוזה 98, רעננה: פיגוע דקירה (צילום: דוברות מד"א)

אתמול אירעו ארבעה פיגועים בירושלים: בקו 185 נדקר חייל שמחבל ניסה לחטוף את נשקו. אזרחים ושוטרים חיסלו את המחבל מוחמד שמאסנה, בן 22 מהכפר קטנה באזור ירושלים. בבית החולים הדסה עין כרם בירושלים עדיין מאושפז החייל בן ה-19 שנפצע והוא צפוי להשתחרר הבוקר.

בצהריים אירעו שני פיגועים בירושלים תוך שעה. בן 13 נדקר בפסגת זאב על ידי שני מחבלים נערים נפצע קשה מאוד והבוקר לא חל שינוי במצבו. מצבו של בן ה-21 שנפצע קשה מוגדר יציב. קודם לכן דקרה מחבלת לוחם מג"ב ופצעה אותו קל בגבעת התחמושת, סמוך למטה הארצי של המשטרה.

הבוקר בירושלים החל עם סיכול פיגוע של מחבל מג'בל מוכבר שהגיע לשער האריות וניסה לבצע פיגוע דקירה. הוא הצליח לדקור לוחם, אך הסכין ננעצה באפודו והוא חוסל.